આ 55માંથી 44 દેશોએ ગત અઠવાડિયે કોન્ટિનેન્ટલ ફ્રી ટ્રેડ એરિયા (સીએફટીએ) ઊભો કરવાનું નક્કી કર્યું છે. આફ્રિકાના દેશોમાં એકતા ઊભી થાય તે માટે 1963થી આફ્રિકન યુનિયન બન્યું હતું, પણ જોઈએ તેવી એકતા આટલા દાયકામાં બની શકી નથી. પણ હવે એક નવી શરૂઆત થઈ રહી છે તેમ આફ્રિકન નેતાઓ કહી રહ્યા છે. રવાન્ડાના કિગાલીમાં એકઠા થયેલા દેશોમાં જોકે 10 અગત્યના દેશો ગેરહાજર હતા. તે દેશોને બાદ કરીને પણ 44 દેશો વચ્ચે આંતરિક વેપાર વધે તેના કારણે આફ્રિકાના આંતરદેશીય વેપારમાં 53.2 ટકા જેટલો ધરખમ વધારો થશે તેવો અંદાજ છે. તેનો ફાયદો ભારતને એટલા માટે થઈ શકે કે દક્ષિણ આફ્રિકા, કેન્યા, યુગાન્ડા જેવા દેશોમાં ભારતીયો દાયકાઓથી વસેલા છે. વેપાર અને ઉદ્યોગ પર તેમની પકડ છે. હવે એક દેશ બીજા દેશમાં માલસામાન સહેલાઇથી મોકલી શકે તેના કારણે આ દેશોના ભારતીય વેપારીઓ અને ઉદ્યોગપતિઓને સ્પર્ધાત્મક લાભ મળવાનો છે. વેપાર વધારવા માટે ભારતીય કંપનીઓનો સહયોગ તેઓ લે તેનાથી ભારતને ફાયદો થાય. ભારતની એરટેલ જેવી કંપની આફ્રિકામાં ટેલિકોમ સેવા આપે છે. ટાટાના વાહનો આફ્રિકાના અનેક દેશોમાં દોડતા જોવા મળે છે. રેલવે અને રસ્તાના બાંધકામના કોન્ટ્રેક્ટ ભારતીય કંપનીઓને મળે છે. જોકે આ બાબતમાં ચીન આગળ નીકળી રહ્યું છે, કેમ કે ચીનની સરકારનું સમર્થન હોવાથી અને ફંડ અપાતું હોવાથી ચીની કંપનીઓ ઇન્ફ્રાસ્ટ્રક્ચરની બાબતમાં ભારતીય કંપનીઓથી આગળ નીકળી જાય છે.